
Ευχόμαστε καλή και δημιουργική σχολική χρονιά σε όλες και όλους, μαθητές γονείς και εκπαιδευτικούς! Η νέα σχολική χρονιά ξεκινάει, δυστυχώς όμως, από ό,τι όλα δείχνουν, με χειρότερους όρους από την προηγούμενη!

· Οι εξαγγελίες της κυβέρνησης για το ξανά νέο "Νέο Λύκειο', για το Εθνικό Απολυτήριο θα φέρει τριπλές πανελλαδικές εξετάσεις, με ό,τι αυτό συνεπάγεται για εμάς και τα παιδιά μας: κόφτη από τα Πανεπιστήμια, άγχος, φροντιστήρια, οικονομική αφαίμαξη.

· Ο αριθμός των εκπαιδευτικών που έχουν προσληφθεί, δείχνουν ότι η "κανονικότητα" των τραγικών κενών, της υπολειτουργίας των ολοήμερων, με μαθητές χωρίς παράλληλη στήριξη και με μαθητές που στερούνται αποκλειστικό νοσηλευτή θα ενταθεί.
· Στα ειδικά σχολεία, η κατάσταση γίνεται όλο και χειρότερη. Το ΕΕΕΚ Ηρακλείου είναι υπερκορεσμένο σε σημείο βρασμού και λύση για να βρεθεί κτήριο για να στεγάσει μαθητές που έρχονται από όλη την Αθήνα δεν βρίσκεται με ευθύνη όλων, του Δήμου, της Περιφέρειας και της Κυβέρνησης.

· Ο αριθμός των καθαριστριών στον Δήμο μας (33 εργαζόμενοι 3ωροι και πέντε τετράωροι) μετατρέπει τις καθαρίστριες σε ένα λάστιχο έτοιμο να σπάσει, αφού τρέχουν από σχολείο σε σχολείο μέσα σε τόσο λίγο χρόνο. Αυτό έχει ως αποτέλεσμα να παραιτούνται καθαρίστριες γιατί δεν μπορούν να ανταποκριθούν όπως πρέπει στα καθήκοντά τους. Οι ανάγκες των σχολείων μας δεν είναι τετράωρες και τρίωρες!

· Τα υπεργερασμένα σχολικά κτήρια εξακολουθούν να γερνάνε! Το πολυδιαφημισμένο πρόγραμμα Μαριέττα Γιαννάκου, για αποσπασματικές παρεμβάσεις και εξωτερικό καλλωπισμό, αφορά μόλις το 8% των σχολείων πανελλαδικά.

Όσο και αν η Δημοτική Αρχή του Ηρακλείου προσπαθεί να παρουσιάσει μια εξιδανικευμένη εικόνα για τις εργασίες που γίνονται στα σχολεία του Ηρακλείου, αυτές είναι σταγόνα στον ωκεανό. Το πρόγραμμα Μαριέττα Γιαννάκου αφορά ελάχιστα σχολεία του Δήμου, και είναι καθρεφτάκι για ιθαγενείς. Δεν λύνει τα σοβαρά προβλήματα που αφορούν την αντισεισμική θωράκιση, τις ηλεκτρολογικές και υδραυλικές εγκαταστάσεις, τις μονώσεις, τις στέγες, τα κοντέινερ και τα ΠΡΟΚΑΤ που είναι τόσα χρόνια στα νηπιαγωγεία, την έλλειψη προσβασιμότητας, τα ακατάλληλα προαύλια... Και για νέα κτήρια φυσικά ούτε κουβέντα! Τα σοβαρά προβλήματα από αφορούν την ασφάλεια των σχολικών κτιρίων παραμένουν και οξύνονται! 
Οι κάμερες παρακολούθησης που ξεκίνησαν να τοποθετούνται στο 2ο Λύκειο θα καταγράφουν το χάλι των σχολικών εγκαταστάσεων και θα υπάρχουν και ντοκουμέντα για τη διαρκή υποβάθμισή τους. Η Δημοτική Αρχή έγραψε στα παλιά της τα παπούτσια την πάνδημη εναντίωση των μαθητών, με τις κινητοποιήσεις και τις καταλήψεις της προηγούμενης χρονιάς με τις οποίες απέρριψαν τα σχέδια για κάμερες, τις αρνητικές αποφάσεις των συλλόγων εκπαιδευτικών και βέβαια την καταγγελτική στάση της Ένωσης Γονέων από την πρώτη στιγμή. Η τοποθέτηση καμερών έχει κριθεί στις συνειδήσεις όλων ως απαράδεκτη. Δεν θα επιτρέψουμε την τοποθέτηση και τη λειτουργία τους.
Τα σχολεία μας είναι πολύ μακριά από τις  σύγχρονες δυνατότητες, 

είναι προσαρμοσμένα στις ανάγκες του κέρδους, 

και όχι στις  ανάγκες των παιδιών μας!
Οι Σύλλογοι Γονέων συνεχίζουν να διεκδικούν τα αυτονόητα, η πράξη έχει δείξει ότι αυτός είναι ο μόνος τρόπος, τίποτα δεν μας χαρίστηκε!
· Κτήρια σύγχρονα και ασφαλή

· Κάλυψη όλων των κενών

· Κρατική χρηματοδότηση για όλες τις λειτουργικές ανάγκες των σχολείων

· Παράλληλη στήριξη για κάθε μαθητή που τη δικαιούται

· Πρόσληψη επαρκούς αριθμού  εργαζομένων στην καθαριότητα

· Πλήρη λειτουργία των ολοήμερων σχολείων

· Επέκταση των σχολικών γευμάτων και στον Δήμο μας

